罷秩後入華山採茯苓逢道者
作者：李益
朝代：唐

paragraphs: 委綬來名山，觀奇恣所停。
山中若有聞，言此不死庭。
遂逢五老人，一謂西嶽靈。
或聞樵人語，飛去入昴星。
授我出雲路，蒼然凌石屏。
視之有文字，乃古黃庭經。
左右長松列，動搖風露零。
上蟠千年枝，陰虯負青冥。
下結九秋霰，流膏爲茯苓。
取之砂石間，異若龜鶴形。
況聞秦宮女，華髮變已青。
有如上帝心，與我千萬齡。
始疑有仙骨，鍊魂可永寧。
何事逐豪遊，飲啄以羶腥。
神物亦自閟，風雷護此扃。
欲傳山中寶，回策忽已暝。
乃悲世上人，求醒終不醒。